
	Comisia pentru buget, finanţe şi bănci

	
	Bucureşti,        

Nr. 22/220/09.11.2011


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.29/2011 privind reglementarea acordării eşalonărilor la plată,  cu care comisia noastră a fost sesizată în fond cu adresa Biroului Permanent nr.PL.x 328 din  16 mai 2011.
	PREŞEDINTE,

Maria Eugenia Barna

	Comisia pentru buget, finanţe şi bănci
	
	Bucureşti,    

Nr. 22/220/09.11.2011


RAPORT

asupra proiectului de Lege pentru aprobarea Ordonanţei de urgenţă a Guvernului nr.29/2011 privind reglementarea acordării 
eşalonărilor la plată

Cu adresa nr. PLx 328 din 16 mai 2011, Biroul Permanent conform art.95 şi 115  din Regulamentul Camerei Deputaţilor, republicat, a sesizat, în procedură de urgenţă pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.29/2011 privind reglementarea acordării eşalonărilor la plată.

Prezentul proiect de Lege are ca obiect de reglementare acordarea unor înlesniri, sub forma eşalonării la plată, pentru obligaţiile fiscale administrate de ANAF, persoanelor fizice sau juridice de drept public sau privat, indiferent de modul de organizare.

Înlesnirile sub forma eşalonării la plată se pot acorda, la cererea contribuabilului, pe o perioadă de cel mult 5 ani.

În termen de 30 de zile de la data comunicării acordului de principiu privind eşalonarea la plată, contribuabilii trebuie să constituie garanţii, care pot consta în mijloace băneşti consemnate pe numele contribuabilului la dispoziţia organului fiscal, scrisoare de garanţie bancară, instituirea sechestrului asiguratoriu asupra bunurilor proprietate a contribuabilului, încheierea unui contract de ipotecă sau gaj în favoarea organului fiscal.

Garanţiile constituite trebuie să acopere sumele eşalonate la plată, dobânzile datorate pe perioada eşalonării la plată, plus un procent de până la 40% din sumele eşalonate la plată, în funcţie de perioada de eşalonare la plată.

La întocmirea raportului s-au avut în vedere avizele  Consiliului legislativ, Comisiei pentru politică economică, reformă şi privatizare şi Comisiei juridice, de disciplină şi imunităţi.
Proiectul de Lege a fost adoptat de Senat în şedinţa din 9 mai 2011.

Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
În raport de obiectul şi conţinutul său, proiectul de Lege face parte din categoria legilor ordinare.
La lucrările comisiei şi-au înregistrat prezenţa un număr de 28 deputaţi, din totalul de 33 membri ai comisiei.
La dezbaterea proiectului de Lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Ghizdeanu Ion – preşedintele Comisiei Naţionale de Prognoză.
Raportul comisiei a fost adoptat cu majoritate celor prezenţi la dezbatere. 

In urma dezbaterii,  în şedinţa din data de 07.11.2011, comisia propune Plenului Camerei Deputaţilor adoptarea  proiectului de Lege pentru aprobarea Ordonanţei de urgenţă a Guvernului nr.29/2011 privind reglementarea acordării eşalonărilor la plată, în forma adoptată de Senat.
	PREŞEDINTE,

Maria Eugenia Barna


	SECRETAR,

Nicolae Bud


Întocmit,

Ene Giorgiana, consilier parlamentar

